b'\n_START_ARTICLE_\nErkki Tamila\n_START_PARAGRAPH_\nEerik (Erkki) Jaakko Tamila (alk. Dahlgren, 5. toukokuuta 1911 Nummi \xe2\x80\x93 25. helmikuuta 2004) oli suomalainen kest\xc3\xa4vyysjuoksija ja maastohiiht\xc3\xa4j\xc3\xa4._NEWLINE_Tamila sijoittui Berliinin 1936 olympialaisten maratonilla parhaana suomalaisena nelj\xc3\xa4nneksi. Se oli h\xc3\xa4nen uransa ainoa t\xc3\xa4ysimittainen maraton. H\xc3\xa4n edusti Suomea kahdessa maaottelussa sek\xc3\xa4 voitti Suomen Urheilulehden maratonin (25\xc2\xa0km) vuosina 1935\xe2\x80\x931937 ja Tukholman 25 kilometrin juoksun vuosina 1937\xe2\x80\x931939. Vuonna 1937 h\xc3\xa4n juoksi 15 mailin maailmanenn\xc3\xa4tyksen 1.19.48,6 ja kaksi vuotta my\xc3\xb6hemmin 25\xc2\xa0000 metrin maailmanenn\xc3\xa4tyksen 1.21.27,0._NEWLINE_Seuratasolla Tamila edusti Nummen Kipin\xc3\xa4\xc3\xa4. H\xc3\xa4n voitti 10 000 metrin juoksussa Suomen mestaruuden vuonna 1938 ja saavutti SM-hopeaa vuonna 1937._NEWLINE_Hiiht\xc3\xa4j\xc3\xa4n\xc3\xa4 Tamila voitti Suojeluskuntien mestaruuden 20 kilometrill\xc3\xa4 vuonna 1934 sek\xc3\xa4 sijoittui Salpaussel\xc3\xa4n Kisoissa 18 kilometrill\xc3\xa4 kolmanneksi vuonna 1934 ja 50 kilometrill\xc3\xa4 kahdeksanneksi vuonna 1935._NEWLINE_Tamila oli ammatiltaan maanviljelij\xc3\xa4. H\xc3\xa4n haavoittui vaikeasti jalkaan talvisodassa. H\xc3\xa4n toimi urheilu-uransa j\xc3\xa4lkeen muun muassa Suomen Hiihtoliiton liittovaltuustossa, piirin hiihtovalmentajana sek\xc3\xa4 Nummen Kipin\xc3\xa4n puheenjohtajana.'